CELEX: 32020R1572
Language: hu
Date: 2020-10-28 00:00:00
Title: A Bizottság (EU) 2020/1572 végrehajtási rendelete (2020. október 28.) az (EU) 2019/626 végrehajtási rendeletnek a tejtermékek és rovarok Európai Unióba történő beléptetése vonatkozásában engedélyezett harmadik országok vagy harmadik országbeli régiók jegyzékei tekintetében történő módosításáról (EGT-vonatkozású szöveg)

29.10.2020   
               
               
                  HU
               
               
                  Az Európai Unió Hivatalos Lapja
               
               
                  L 359/5
               
            
         A BIZOTTSÁG (EU) 2020/1572 VÉGREHAJTÁSI RENDELETE
         (2020. október 28.)
         az (EU) 2019/626 végrehajtási rendeletnek a tejtermékek és rovarok Európai Unióba történő beléptetése vonatkozásában engedélyezett harmadik országok vagy harmadik országbeli régiók jegyzékei tekintetében történő módosításáról
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az élelmiszer- és takarmányjog, valamint az állategészségügyi és állatjóléti szabályok, a növényegészségügyi szabályok, és a növényvédő szerekre vonatkozó szabályok alkalmazásának biztosítása céljából végzett hatósági ellenőrzésekről és más hatósági tevékenységekről, továbbá a 999/2001/EK, a 396/2005/EK, az 1069/2009/EK, az 1107/2009/EK, az 1151/2012/EU, a 652/2014/EU, az (EU) 2016/429 és az (EU) 2016/2031 európai parlamenti és tanácsi rendelet, az 1/2005/EK és az 1099/2009/EK tanácsi rendelet, valamint a 98/58/EK, az 1999/74/EK, a 2007/43/EK, a 2008/119/EK és a 2008/120/EK tanácsi irányelv módosításáról, és a 854/2004/EK és a 882/2004/EK európai parlamenti és tanácsi rendelet, a 89/608/EGK, a 89/662/EGK, a 90/425/EGK, a 91/496/EGK, a 96/23/EK, a 96/93/EK és a 97/78/EK tanácsi irányelv és a 92/438/EGK tanácsi határozat hatályon kívül helyezéséről szóló, 2017. március 15-i (EU) 2017/625 európai parlamenti és tanácsi rendeletre (a hatósági ellenőrzésekről szóló rendelet) (1) és különösen annak 127. cikke (2) bekezdésére,
         mivel:
         
                     (1)
                  
                  
                     Az (EU) 2017/625 rendelet szabályokat állapít meg a tagállamok illetékes hatóságai által végzett azon hatósági ellenőrzésekre és más ellenőrzési tevékenységekre vonatkozóan, amelyek célja az uniós jogszabályoknak – többek között az élelmiszer-biztonság területén a termelés, a feldolgozás és a forgalmazás valamennyi szakaszában – való megfelelés ellenőrzése. Mindenekelőtt előírja, hogy bizonyos állatok és áruk csak olyan harmadik országból vagy annak olyan régiójából léptethetők be az Unióba, amely szerepel a Bizottság e célra összeállított jegyzékében.
                  
               
                     (2)
                  
                  
                     Az (EU) 2019/625 (2) felhatalmazáson alapuló bizottsági rendelet kiegészíti az (EU) 2017/625 rendeletet. Az említett felhatalmazáson alapuló rendelet 3. cikke szabályokat határoz meg bizonyos állatok és áruk tekintetében, amelyek csak olyan harmadik országból vagy annak régiójából léptethetők be az Unióba, amelyek az adott állatokra vagy árukra vonatkozó jegyzékben szerepelnek az (EU) 2019/626 bizottsági végrehajtási rendeletben (3).
                  
               
                     (3)
                  
                  
                     Az (EU) 2019/626 végrehajtási rendelet megállapítja az egyes emberi fogyasztásra szánt állatok és áruk szállítmányainak Európai Unióba történő behozatalára engedélyezett harmadik országok vagy harmadik országbeli régiók jegyzékeit, illetve hivatkozik azokra.
                  
               
                     (4)
                  
                  
                     Az (EU) 2019/626 végrehajtási rendelet 10. cikke előírja, hogy az emberi fogyasztásra szánt nyers tej, kolosztrum, tejtermékek és kolosztrumalapú termékek szállítmányainak az Unióba történő beléptetése csak akkor engedélyezhető, ha a 605/2010/EU (4) bizottsági rendelet 2. cikke értelmében az Unióba történő behozatal tekintetében engedélyezett harmadik országokból vagy harmadik országbeli régiókból származnak. Az (EU) 2019/626 végrehajtási rendelet alkalmazásának kezdőnapja előtt a 605/2010/EU rendelet 3. és 4. cikkére hivatkozva a közegészségügyi követelmények alapján engedélyezték más harmadik országokból származó bizonyos tejtermékek szállítmányainak behozatalát is. A 605/2010/EU rendelet 3. és 4. cikkére történő hivatkozások tévesen kimaradtak az (EU) 2019/626 végrehajtási rendelet 10. cikkéből és azokat bele kell foglalni az említett cikkbe. Az (EU) 2019/626 végrehajtási rendelet 10. cikkét ezért ennek megfelelően módosítani kell.
                  
               
                     (5)
                  
                  
                     Az (EU) 2019/626 végrehajtási rendelet 20. cikke előírja, hogy az emberi fogyasztásra szánt rovarok szállítmányainak az Unióba történő beléptetése csak akkor engedélyezhető, ha ezek az élelmiszerek az említett végrehajtási rendelet IIIa. mellékletében felsorolt harmadik országokból vagy harmadik országbeli régiókból származnak és ott kerültek feladásra. Harmadik országok és harmadik országok régiói csak akkor kaphatnak engedélyt rovarok Unióba való beléptetésére, és csak akkor szerepelhetnek a jegyzékben, ha megfelelő bizonyítékokat és biztosítékokat nyújtanak arra vonatkozóan, hogy megfelelnek az (EU) 2017/625 rendelet 127. cikkének (3) bekezdésében és az (EU) 2019/625 felhatalmazáson alapuló rendelet 4. cikkében előírt követelményeknek.
                  
               
                     (6)
                  
                  
                     2019. december 4-én Thaiföld benyújtotta a Bizottságnak értékelés céljából az emberi fogyasztásra alkalmas rovarok EU-ba történő exportjára vonatkozó megfelelő kérdőívet.
                  
               
                     (7)
                  
                  
                     2020. április 6-án Thaiföld elegendő bizonyítékkal és biztosítékokkal szolgált ahhoz a Bizottságnak, hogy szerepeljen a rovarok szállítmányainak Unióba történő behozatalára engedéllyel rendelkező harmadik országok és harmadik országbeli régiók jegyzékében. Thaiföldet ezért fel kell venni az (EU) 2019/626 végrehajtási rendelet IIIa. mellékletében található jegyzékbe és az említett mellékletet ennek megfelelően módosítani kell.
                  
               
                     (8)
                  
                  
                     Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,
                  
               ELFOGADTA EZT A RENDELETET:
         
            1. cikk
            Az (EU) 2019/626 végrehajtási rendelet a következőképpen módosul:
            
                        1.
                     
                     
                        A 10. cikk helyébe a következő szöveg lép:
                        
                           „10. cikk
                           
                              A nyers tej, a kolosztrum, a tejtermékek és a kolosztrumalapú termékek Unióba történő beléptetése tekintetében engedélyezett
                              harmadik országok vagy harmadik országbeli régiók jegyzéke
                           
                           Emberi fogyasztásra szánt nyers tej, kolosztrum, tejtermékek és kolosztrumalapú termékek szállítmányainak az Unióba történő beléptetése csak akkor engedélyezhető, ha a 605/2010/EU rendelet 2., 3. és 4. cikke értelmében az Unióba történő behozatal tekintetében engedélyezett harmadik országokból vagy harmadik országbeli régiókból származnak.”
                        
                     
                  
                        2.
                     
                     
                        A IIIa. melléklet az e rendelet mellékletében foglaltaknak megfelelően módosul.
                     
                  
         
            2. cikk
            Ez a rendelet az Európai Unió Hivatalos Lapjában való kihirdetését követő harmadik napon lép hatályba.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2020. október 28-án.
            
               
                  a Bizottság részéről
               
               
                  az elnök
               
               Ursula VON DER LEYEN
            
         
         
            (1)  HL L 95., 2017.4.7., 1. o.
         
         
            (2)  A Bizottság (EU) 2019/625 felhatalmazáson alapuló rendelete (2019. március 4.) az (EU) 2017/625 európai parlamenti és tanácsi rendeletnek az egyes emberi fogyasztásra szánt állatok és áruk szállítmányainak az Unióba történő beléptetésére vonatkozó követelmények tekintetében történő kiegészítéséről (HL L 131., 2019.5.17., 18. o.).
         
            (3)  A Bizottság (EU) 2019/626 végrehajtási rendelete (2019. március 5.) az egyes emberi fogyasztásra szánt állatok és áruk Európai Unióba történő beléptetése tekintetében engedélyezett harmadik országok vagy harmadik országbeli régiók jegyzékeiről, valamint az (EU) 2016/759 végrehajtási rendelet e jegyzékek tekintetében történő módosításáról (HL L 131., 2019.5.17., 31. o.).
         
            (4)  A Bizottság 605/2010/EU rendelete (2010. július 2.) az emberi fogyasztásra szánt nyers tejnek és tejtermékeknek, kolosztrumnak és kolosztrumalapú termékeknek az Európai Unióba történő beléptetésére vonatkozó állategészségügyi és közegészségügyi feltételek, illetve a szükséges állategészségügyi bizonyítványokra vonatkozó feltételek megállapításáról (HL L 175., 2010.7.10., 1. o.).
      
      
         
            MELLÉKLET
            Az (EU) 2019/626 végrehajtási rendelet IIIa. melléklete a Dél-Koreára vonatkozó bejegyzés után a következő bejegyzéssel egészül ki:
            
               
                           „TH
                        
                        
                           Thaiföld”